Ρολό αρνιού γεμιστό με ψητό σκόρδο, μέσα σε λεμονόφυλλα
Τα λεμονόφυλλα κάνουν τη διάφορα!
2 αρνίσιες σπάλες, ξεκοκαλισμένες, περίπου 1 κιλό η μία (καθαρό βάρος), ζητάμε από τον κρεοπώλη να τις ετοιμάσει για ρολό , 2 αρνίσιες μπόλιες, με μέγεθος τέτοιο ώστε η καθεμία να τυλίξει ένα μικρό ρολό (τις ζητάμε έγκαιρα από τον κρεοπώλη) , λίγο ξίδι, 250 γρ. λαδοτύρι Ζακύνθου, σε λεπτά μπαστουνάκια (πικάντικο αιγοπρόβειο τυρί, ωριμασμένο σε ελαιόλαδο. σε παντοπωλεία και deli) ή πικάντικη γραβιέρα , φύλλα από 2 κλωνάρια φρέσκο δεντρολίβανο ή 1 κουτ. γλυκού ξερό, κοπανισμένο, 1 ολόκληρο κεφάλι σκόρδου, 12-15 μεγάλα φύλλα λεμονιάς, πλυμένα και στεγνά (προτιμάμε από δέντρα περιοχών με λιγότερη ατμοσφαιρική ρύπανση ή ζητάμε από τον μανάβη να μας φέρει), 1 ξερό κρεμμύδι, σε ροδέλες , 1 καρότο, σε λεπτά φετάκια , 50 ml ελαιόλαδο, αλάτι, φρεσκοτριμμένο πιπέρι
Για να φτιάξουμε ρολά αρνιού γεμιστά με ψητό σκόρδο, τυλιγμένο σε λεμονόφυλλα, αρχικά βάζουμε τις μπόλιες για 2 ώρες σε μια λεκάνη με χλιαρό νερό και λίγο ξίδι, για να καθαρίσουν καλά.Τυλίγουμε το κεφάλι σκόρδου με αλουμινόχαρτο και το ψήνουμε σε προθερμασμένο φούρνο στους 180° C για 30 λεπτά, μέχρι να μαλακώσει, αλλά όχι να λιώσει η σάρκα. Μόλις κρυώσει λίγο και μπορούμε να το πιάσουμε, πιέζουμε με τα δάχτυλά μας ελαφρά την άκρη κάθε σκελίδας ώστε να βγάλουμε εύκολα τη σάρκα.Στραγγίζουμε τις μπόλιες και τις στενώνουμε προσεκτικά με χαρτί κουζίνας. Τις απλώνουμε σε λεία επιφάνεια. Αλατοπιπερώνουμε γενναιόδωρα το αρνί και το τρίβουμε και από τις δύο μεριές με μπόλικο πιπέρι. Απλώνουμε κάθε κομμάτι αρνιού πάνω σε κάθε μπόλια και μοιράζουμε στο κέντρο, κατά μήκος, το τυρί, το δεντρολίβανο και τις ψημένες σκελίδες σκόρδου. Τυλίγουμε σε ρολό μαζί με την μπόλια, αρκετά σφιχτά. Δένουμε τα ρολά με σπάγκο με πυκνά δεσίματα και στερεώνουμε τα λεμονόφυλλα μεταξύ σπάγκου και μπόλιας, καλύπτοντάς τα όσο καλύτερα γίνεται (θα μείνουν ακάλυπτα σημεία, αλλά δεν μας πειράζει). Προθερμαίνουμε τον φούρνο στους 170° C. Σοτάρουμε ένα ένα τα ρολά σε κατσαρόλα στο ελαιόλαδο, σε μέτρια φωτιά, για 4-5 λεπτά, μέχρι να ροδίσουν από όλες τις μεριές.Στη συνέχεια, τα μεταφέρουμε σε γάστρα.Προσθέτουμε στο σκεύος το κρεμμύδι, το καρότο και ζεστό νερό μέχρι να μισοκαλύψει τα ρολά (περίπου 1 λίτρο). Κλείνουμε με καπάκι ή αλουμινόχαρτο και ψήνουμε για 1 ώρα ή μέχρι το αρνί να μαλακώσει καλά. Ξεσκεπάζουμε και ψήνουμε για 10-15 λεπτά ακόμη, ώστε να ροδίσει. Αφαιρούμε τους σπάγκους και τα λεμονόφυλλα και σερβίρουμε τα αρνίσια ρολά, κομμένα σε φέτες. 
Αρνί,Σκόρδο,Τυρί,Πάσχα